  Анжелика Тихонова корреспондент Удмуртиын камсьӧр удмуртъёслэн йӧскалык огазеяськонзы кылдэм дырысен 10 ар тырмонэз пусйизы Ижкарын 31-тӥ южтолэзе. Огазеяськонлэн ужез но вормонъёсыз сярысь иворъёсъя «Удмуртия» агентстволы вераз кивалтӥсез Флюра Чибышева. «Ми, камсьӧр удмуртъёс, вераськиськомы асьме диалектэнымы, милям асьмелэн осконмы вань, асьмелэн сям-йылолъёсмы», — нимаз огазеяськонэз кылдытонлэн кулэлыкез сярысь вераз кивалтӥсь. 2007-тӥ арысен огазеяськонэн трос гинэ ужъёс лэсьтэмын. Огазеяськон бордын кылдытэмын «Ӟаныкай» фольклор коллектив, солэн кичӧлтэмезъя радъясько паськыт тодмо луэм «Чакара» улосвылкуспо фестиваль, «Элен вӧсь» вӧсяськон, озьы ик ортчытъясько научно-практической конференциос. Камьсӧр удмуртъёслэн «Ӟаныкай» ансамбльзы                                                              Фото: Анжелика Петрова © udmurt.media «Калыклэн, Инмарлэн юрттэмезъя, тани та милям огазеяськонмы туж бадӟым, паськыт сюресэ потэм огазеяськон шуысал. Ми кутским ужанмес, бадӟым вӧсез вырӟытыны быгатӥм, со самой нырысез. Тужгес но со бадӟым милям, шуом, ӵектосмы, туала кылын вераськоно ке <…> Ми кылдытӥм асьмелэсь фольклор фестивальмес. Милям уго кырӟанъёсмы мукетэсь, гуръёсмы мукетэсь, нош ик со кылме мон берыктыса верало, милям асьмелэн мукетэз вань, соин ик милям туж потэ асьме сям-йылолъёсмес кутэммы. Фольклор коллективъёс кылдытэмын бере, кылдӥз милям сыӵе мылкыдмы, сыӵе фестивальёс ортчытыны кулэ шуыса», — азьланьтӥз веранзэ Флюра Чибышева. Вераны кулэ, вашкала удмурт гуръёсъя «Чакара» фестивале берло аръёсы Россиысь 15–16 улосъёс пырисько ини. Нырысетӥ вить арзэ со Ижкарын гинэ радъяськылӥз. Нош табере улосысь улосэ выже. Ортчиз ини Башкириын, Пермь улосын. Туэ нош Татарстанысь Кукмор ёросын радъяськоз. «Одно ик со отын ортчыны кулэ шуыса малпаськом, Инмарлэн юрттэмезъя ваньмыз пӧрмоз. Озьы ик пыриськозы, шуысал мон, 14,15,16 улосъёс отчы. Шуысал, одӥг площадкаын милям 700–750 адями пырыса кырӟа, эктэ. Со туж бадӟым милям объём, туж паськыт со, туж вылӥ милям инлыкез тани та «Чакара» фестивальмылэн», — пусйиз камсьӧр удмуртъёслэн азьветлӥсьсы. Азьланезлы огазеяськонлэн тӧроез выль ужпумъёс пуктэ ини, но али соос сярысь шараяны вазь на шуэ. Пусъём, котырес лыдпуслы сӥзем ужрадэ пӧртэм улосъёсысь трос гинэ удмуртъёс люкаськизы. Кырӟазы, веразы. Люкаськем калыкез ӟечкыланы вуылӥз лулчеберетъя но туризмъя министрлэн воштӥсез Пётр Данилов (ачиз но вордскемын Татарстанын - ред.), «Удмурт Кенеш» огазеяськонлэн кивалтӥсез Татьяна Ишматова, Калыкъёслэн эшъяськон юртсылэн кивалтӥсез Татьяна Боталова но мукетъёсыз. Тегъёс: Мерлык Лулчеберет Ижкар Удмуртия удмуртъёс удмуртъёслэнбляксы  